答聖俞
作者：歐陽修
朝代：宋

paragraphs: 人皆喜詩翁，有酒誰肯一醉之。
嗟我獨無酒，數往從翁何所爲。
翁居南方我北走，世路離合安可期。
汴渠千艘日上下，來及水門猶未知。
五年不見勞夢寐，三日始往何其遲。
城東賺河有名字，萬家棄水爲汙池。
人居其上苟賢者，我視此水猶漣漪。
入門下馬解衣带，共坐習習清風吹。
溼薪熒熒煮薄茗，四顧壁立空無遺。
萬錢方丈飽則止，一瓢飲水樂可涯。
況出新詩數十首，珠璣大小光陸離。
他人欲一不可有，君家筐篋滿莫持。
才大名高乃富貴，豈比金紫包愚癡。
貴賤同爲一丘土，聖賢獨如星日垂。
道德內樂不假物，猶須朋友并良時。
蟬聲漸已變秋意，得酒安問醇與醨。
玉堂官閑無事業，親舊幸可從其私。
與翁老矣會有幾，當棄百事勤追隨。